Электроддук процесстер

Электроддук процесстер – электрод менен электролит ортосундагы заряд алмашуу процесси. Окистенүү – калыбына келүү реакциялары процесстин негизин түзөт жана электрон өтүү багытына жараша катоддук, аноддук болуп бөлүнөт. Катоддук процессте электрон металлдан, ал эми аноддук процессте электрон металлга берилет же металлдын катиону эритмеге өтөт. Катоддо жүргөн химиялык айланыш калыбына келүү (мис., О2+4Н++4е=2Н2О), аноддогу электрдик окистенүү (мис., 2CI— +2е=CI2) деп аталат. Электроддун теңдештик потенциалында ЕТ  катоддук жана аноддук процесстер ылдамдыктары бири бирине барабар. Эгер электроддун потенциалы Е< Е Т болсо, катоддук процесс басымдуу болуп, сырткы электрдик чынжыр аркылуу катоддук ток өтөт. Эгер Е> ЕТ болсо, сырткы чынжыр аркылуу аноддук ток өтөт.

 Колдонулган адабияттар 
 Химия: Энциклопедиялык окуу куралы/Мамлекеттик тил жана энциклопедия борбору, 2004. - 422 б. ISBN 9967-14-021-6
Категория: Химия